CELEX: C2005/205/47
Language: da
Date: 2005-08-20 00:00:00
Title: Sag T-219/05: Sag anlagt den 6. juni 2005 af Marta Andreasen mod Kommissionen for De Europæiske Fællesskaber

20.8.2005   
            
            
               DA
            
            
               Den Europæiske Unions Tidende
            
            
               C 205/25
            
         Sag anlagt den 6. juni 2005 af Marta Andreasen mod Kommissionen for De Europæiske Fællesskaber
   (Sag T-219/05)
   (2005/C 205/47)
   Processprog: fransk
   Ved De Europæiske Fællesskabers Ret i Første Instans er der den 6. juni 2005 anlagt sag mod Kommissionen for De Europæiske Fællesskaber af Marta Andreasen, Barcelona (Spanien), ved avocats Julien Leclère og Jean-Marie Verlaine, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelse om fjernelse fra tjenesten af 13. oktober 2004 (SEC 2004 12 57 ENDELIG), der blev truffet i sagen Marta Andreasen mod Kommissionen, og som følge heraf genindsættelse af sagsøgeren i hendes stilling som tjenestemand med samme tjenstlig rang og lønklasse (dvs. A2 — AD15) som følge af tilsidesættelse af artikel 6, stk. 1, i EMRK, og af artikel 6, 9, 10 og 24 i bilag IX til vedtægten for tjenestemænd i De Europæiske Fællesskaber.
            
         
               —
            
            
               Kommissionen for De Europæiske Fællesskaber tilpligtes at betale sagsøgeren en godtgørelse svarende til den forfaldne løn fra det tidspunkt, hvor den anfægtede afgørelse fik virkning, og frem til datoen for afsigelsen af Rettens dom i nærværende sag, for det af hende lidte økonomiske tab, dvs. 12 300 EUR pr. forløbne måned.
            
         
               —
            
            
               Kommissionen for De Europæiske Fællesskaber tilpligtes at betale et beløb på 1 000 000 EUR i godtgørelse for den lidte ikke-økonomiske skade.
            
         
               —
            
            
               Subsidiært: Såfremt Retten måtte finde, at der ikke kan gives sagsøgeren medhold i hendes principale påstand, tilpligtes Kommissionen for De Europæiske Fællesskaber at betale et samlet beløb svarende til:
               
                           (i)
                        
                        
                           Sagsøgeren løn frem til hendes fyldte 65. år (den officielle pensionsalder).
                        
                     
                           (ii)
                        
                        
                           Det tilsvarende bidrag til sagsøgerens pensionsfond.
                        
                     
                           (iii)
                        
                        
                           1 000 000 EUR i godtgørelse for den ikke-økonomiske skade.
                        
                     
         
               —
            
            
               Kommissionen tilpligtes at betale sagsøgeren et beløb på 12 000 EUR i form af udgifter, sagsøgeren har afholdt, som ikke er indeholdt i sagsomkostningerne.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren blev udnævnt til regnskabsfører i Kommissionen og budgetdirektør ved afgørelse af 11. december 2001. Den 22. maj 2002 blev hun frataget stillingen som regnskabsfører. Hun blev suspenderet med virkning fra den 28. august 2002 og der blev indledt en disciplinærsag mod hende. I marts 2004 blev der nedsat et Disciplinærråd. Efter anbefalinger fra rådet blev sagsøgeren ved den anfægtede afgørelse fjernet fra sine stillinger.
   Sagsøgeren har med det første anbringende anført, at den procedure, som førte til hendes fjernelse fra tjenesten, er ugyldig, eftersom de i artikel 8 i vedtægtens bilag IX fastsatte betingelser om upartiskhed og uafhængighed, samt artikel 6 i Den Europæiske Menneskerettighedskonvention i det foreliggende tilfælde ikke var opfyldt. Sagsøgeren har herved anført dels, at de kommissærer, som fremkom med beskyldningerne mod hende, var en del af ansættelsesmyndigheden, som traf afgørelse om at fjerne hende fra tjenesten, dels, at Disciplinærrådet med en enkelt undtagelse kun bestod af tjenestemænd fra Kommissionen.
   Sagsøgeren har med det andet anbringende anført, at afgørelsen om hendes fjernelse fra tjenesten udgør den anden disciplinære sanktion over for hende, som er baseret på de samme omstændigheder som dem, der førte til hendes suspension, og som derfor er pålagt i strid med artikel 9 i vedtægtens bilag IX. Hun har i samme anbringende anført, at de i samme bilags artikel 24 fastsatte frister angiveligt er overskredet. Ifølge sagsøgeren udgør denne overskridelse ligeledes en tilsidesættelse af artikel 6 i Den Europæiske Menneskerettighedskonvention. Sagsøgeren har desuden anført, at den anfægtede afgørelse ikke er begrundet, samt at den sanktion, hun er blevet pålagt, er uforholdsmæssig.